നരഭോജി കടുവ വീണ്ടും ഇറങ്ങിയതായി സംശയം ഗൂഡല്ലൂര്: നാലുപേരെ ഇരയാക്കിയ നരഭോജി കടുവ വീണ്ടും ദേവന് എസ്േറ്ററ്റ് ഭാഗത്തുതന്നെ എത്തിയതായി സംശയം. ഇതുസംബന്ധിച്ച് മുന്നറിയിപ്പ് ലഭിച്ചതോടെ ചൊവ്വാഴ്ച തോട്ടം തൊഴിലാളികള് ജോലിക്ക് പോകരുതെന്ന് മാനേജ്മെന്റ് അറിയിച്ചു. അവസാനമായി മസിനഗുഡിയില് കടുവക്കിരയായത് മങ്കളബസുവന് എന്ന ആദിവാസി വയോധികനാണ്. സെപ്റ്റംബര് 24നാണ് ദേവന് എസ്റ്റേറ്റിലെ ചന്ദ്രനെ കടുവ ആക്രമിച്ച് കൊന്നത്. തൊഴിലാളികളുടെ മരണത്തെത്തുടര്ന്ന് ശക്തമായ പ്രതിഷേധം പൊട്ടിപ്പുറപ്പെട്ടതോടെയാണ് കടുവയെ പിടികൂടാനുള്ള ഉത്തരവും സന്നാഹവും തയാറായത്. അന്നുമുതല് തുടങ്ങിയ തിരച്ചില് ദേവന്, മേഫീല്ഡ് ഭാഗങ്ങളില് നടന്നെങ്കിലും കടുവ രക്ഷപ്പെട്ടു മസിനഗുഡിയില് എത്തുകയായിരുന്നു. 17 ദിവസം പിന്നിട്ടിട്ടും കടുവയെ കണ്ടെത്താനായിട്ടില്ല. മസിനഗുഡി ഭാഗത്ത് വിവിധ ഭാഗങ്ങളില് സ്ഥാപിച്ച കാമറകളില് പതിഞ്ഞ കടുവകള് T23 എന്ന് നമ്ബറിട്ട് തിരയുന്ന കടുവയെല്ലന്നാണ് വനപാലകര് വ്യക്തമാക്കുന്നത്. ഇപ്പോള്, കടുവ മസിനഗുഡി ഭാഗത്തുനിന്ന് മാറി ദേവന് എസ്റ്റേറ്റ് ഭാഗത്തേക്കുതന്നെ കടന്നതായാണ് പറയുന്നത്. മുതുമല കോഴികണ്ടി ഭാഗത്തും കടുവയെ കണ്ടതായി സ്ഥിരീകരിച്ചിട്ടുണ്ട് . അതിനാല്തന്നെ മുതുമല, ശ്രീമധുര, ദേവന് എസ്റ്റേറ്റ്, മേഫീല്ഡ് ഭാഗങ്ങളിലുള്ള ജനങ്ങള് ജാഗ്രത പാലിക്കണമെന്നാണ് വനപാലകരുടെ മുന്നറിയിപ്പ്. ശ്രീമധുര ഗ്രാമപഞ്ചായത്തില് പ്രസിഡന്റ് കെ.ആര്. സുനിലിെന്റ നേതൃത്വത്തില് മൈക്കിലൂടെ പൊതുജനങ്ങള്ക്ക് മുന്നറിയിപ്പു വിളിച്ചുപറഞ്ഞു. ഇതിനിടെ വയനാട് വന്യജീവി സങ്കേതത്തിലെ മുത്തങ്ങ ഭാഗത്തേക്കും കടന്നതായും പറയപ്പെടുന്നു.